B. Osobitná časť

K § 1 
Ustanovuje rozsah pôsobnosti nariadenia vlády pozitívnym a negatívnym vymedzením. Základné požiadavky sú zároveň technickými požiadavkami podľa § 2 ods. 1 písm. i) zákona č. 264/1999 Z. z. Vymedzuje základné ustanovenia v súlade so znením smernice 2014/31/EÚ. Nakoľko je množstvo základných pojmov v smernici 2014/31/EÚ totožných s pojmami v nariadení Európskeho parlamentu a Rady (ES) č. 765/2008 z 9. júla 2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje nariadenie (EHS) č. 339/93 (Ú. v. EÚ L 218, 13. 8. 2008) (ďalej len „nariadenie (ES) č. 765/2008“), ktoré je priamo aplikovateľné, uvádzajú sa v tomto nariadení vlády iba pojmy, ktoré bolo nutné transponovať do právneho poriadku Slovenskej republiky. Pojmy, ktoré by boli duplicitné s nariadením (ES) č. 765/2008, odkazujú na nariadenie (ES) č. 765/2008 pri ich prvom výskyte v texte tohto nariadenia vlády. V odseku 2 sa váhy delia podľa ich použitia na váhy, ktoré by nesprávnymi výsledkami váženia v určitých kategóriách použitia mohli poškodiť záujmy verejnosti a váhy, ktoré slúžia na iné použitie, čo môžu byť váhy na použite v domácnosti napr. kuchynské váhy, váhy na váženie rôznych predmetov v domácnosti, osobné váhy na určovanie telesnej hmotnosti v domácnosti.    
K § 2
Definuje pojem členský štát, váhy, uvedenie do používania, sprievodnu dokumentáciu a notifikovanú osobu. Váhy sú meradlo slúžiace na určenie hmotnosti telesa s využitím účinku gravitácie na  toto teleso. Váhy je možné použiť aj na meranie iných veličín, hodnôt, parametrov a charakteristík súvisiacich s hmotnosťou. Podľa spôsobu činnosti sa váhy delia na váhy s automatickou alebo neautomatickou činnosťou. 
Váhy s neautomatickou činnosťou sú váhy, ktoré si vyžadujú v procese váženia zásah operátora. Napríklad naloženie a zloženie meraného zaťaženia na nosič zaťaženia a získanie  výsledku. Váhy umožňujú priamu kontrolu buď zobrazených alebo vytlačených výsledkov váženia. Váhy s neautomatickou činnosťou môžu byť graduované alebo negraduované, s automatickým,  poloautomatickým alebo neautomatickým vyvažovaním.
V prípade pochybností, či sa jedná o váhy s neautomatickou činnosťou alebo o váhy 
s automatickou činnosťou, definície pre váhy s automatickou činnosťou sa nachádzajú 
v odporúčaniach R 50, R 51, R 61, R 106, R 107 a R 134 OIML (Medzinárodnej organizácie pre legálnu metrológiu).
K § 3
Ustanovuje, za akých podmienok môžu byť váhy sprístupnené na trhu, uvedené na trh a uvedené do používania. Ďalej sa ustanovuje, že váhy používané ako určené meradlá podliehajú v používaní metrologickej kontrole v zmysle zákona č. 142/2000 Z. z. o metrológii a o zmene a doplnení niektorých zákonov v znení neskorších predpisov (ďalej len „zákona č. 142/2000 Z. z. o metrológii“), čo predstavuje prvotné overenie váhy po vykonanej oprave a následné overenie.
K § 4
Ustanovuje základné požiadavky na váhy uvedené v § 1 ods. 2) písm. a) až f), ktoré sú podrobnejšie vymedzené v prílohe I k smernici 2014/31/EÚ.
K § 5
Ustanovuje zásady voľného pohybu váh s cieľom zabezpečiť ich voľný pohyb na vnútornom trhu Európskej únie a zmluvných štátov Dohody o Európskom hospodárskom priestore. 
K § 6
Ustanovuje povinnosti výrobcu pri uvedení váh na trh, ako aj počas jeho sprístupňovania na trhu. Výrobca patrí medzi hospodárske subjekty a je to každá fyzická alebo právnická osoba, ktorá vyrába váhy alebo ktorá dáva takéto váhy navrhnúť alebo vyrobiť a uvádza ich na trh pod svojím menom alebo ochrannou známkou. Výrobca zodpovedá za súlad váh s ustanoveniami tohto nariadenia vlády v závislosti od svojej úlohy v dodávateľskom reťazci, aby sa dosiahla vysoká úroveň ochrany zdravia a bezpečnosti a ochrana spotrebiteľa a zabezpečila sa spravodlivá hospodárska súťaž na vnútornom trhu Európskej únie. Výrobcovi sa ustanovuje povinnosť viesť evidenciu podnetov, ktoré sa týkajú nesúladu váh s týmto nariadením vlády, a evidenciu váh ktoré boli spätne prevzaté vzhľadom na riziká, ktoré váhy predstavujú. Nariadenie vlády neustanovuje výrobcovi spôsob vedenia evidencie. Spôsob vedenia evidencie si môže výrobca zvoliť sám a môže ju napríklad viesť ako v listinnej, tak aj elektronickej podobe bežným kancelárskym vybavením, bez nutnosti budovania dodatočného informačného systému.
K § 7
Ustanovuje povinnosti splnomocneného zástupcu, ktorého si môže výrobca zvoliť pred uvedením váh na trh, ako aj počas ich sprístupňovania na trhu. Splnomocnený zástupca patrí medzi hospodárske subjekty a je to každá fyzická osoba alebo právnická osoba usadená v Európskej únii, ktorá dostala písomné splnomocnenie od výrobcu konať v jeho mene pri konkrétnych úlohách. Splnomocnený zástupca plní úlohy uvedené v splnomocnení od výrobcu.
K § 8
Ustanovuje povinnosti dovozcu pred uvedením váhy na trh, ako aj počas jej sprístupňovania na trhu. Dovozca patrí medzi hospodárske subjekty a je to každá fyzická osoba alebo právnická osoba usadená v Európskej únii, ktorá uvádza váhy z tretej krajiny na spoločný trh Európskej únie. Cieľom povinností dovozcu je zabezpečiť, aby váhy z tretích krajín, ktoré vstupujú na vnútorný trh Európskej únie, spĺňali požiadavky tohto nariadenia vlády a najmä, aby mal dovozca potrebné dôkazy o tom, že výrobca vykonal posudzovanie zhody týchto váh, váhy sú správne označené a dokumentácia vypracovaná výrobcom je k dispozícii orgánom dohľadu na účely vykonania kontroly. Dovozca vie alebo má vedieť, či si výrobca splnil všetky povinnosti najmä kontrolou náležitostí dokumentácie k váhe a označenia váhy. Dovozcovi sa ustanovuje povinnosť viesť evidenciu podnetov, ktoré sa týkajú nesúladu váh s týmto nariadením vlády, a evidenciu váh ktoré boli spätne prevzaté vzhľadom na riziká, ktoré váhy predstavujú. Nariadenie vlády neustanovuje výrobcovi spôsob vedenia evidencie. Spôsob vedenia evidencie si môže výrobca zvoliť sám a môže ju napríklad viesť ako v listinnej, tak aj elektronickej podobe bežným kancelárskym vybavením, bez nutnosti budovania dodatočného informačného systému..
K § 9
Ustanovuje povinnosti distribútora pred uvedením váh na trh, ako aj počas sprístupňovania váh na trhu. Distribútor patrí medzi hospodárske subjekty a je to každá fyzická osoba alebo právnická osoba v dodávateľskom reťazci okrem výrobcu alebo dovozcu, ktorá sprístupňuje váhy na trhu. Distribútor okrem plnenia povinností spoločných pre všetky hospodárske subjekty, by mal najmä konať s náležitou starostlivosťou, aby zabezpečil, že jeho zaobchádzanie s váhou nebude mať negatívny vplyv na zhodu váhy.
K § 10
Ustanovuje rozšírenie povinností výrobcu na dovozcu alebo na distribútora v prípadoch ustanovených zákonom č. 264/1999 Z. z. Ide o prípady, kedy dovozca alebo distribútor uvedie váhy na trh pod svojím menom alebo ochranou známkou alebo upraví váhy, ktoré už boli uvedené na trh takým spôsobom, ktorý môže ovplyvniť jeho zhodu s požiadavkami tohto nariadenia vlády. V týchto prípadoch sa dovozca alebo distribútor považuje za výrobcu a vzťahujú sa naňho povinnosti výrobcu podľa § 6 tohto nariadenia.  
K § 11
Ustanovuje predpoklad zhody váh vyrobených v súlade s príslušnými harmonizovanými technickými normami so základnými požiadavkami, čo uľahčuje samotné posúdenie zhody váhy. Uvedený predpoklad je základným princípom tzv. Nového prístupu pri sprístupňovaní váh na trhu.
K § 12
Ustanovuje postupy posudzovania zhody na váhy. Postupy posudzovania zhody sú ustanovené v súlade s rozhodnutím Európskeho parlamentu a Rady č. 768/2008/ES z 9. júla 2008 o spoločnom rámci na uvádzanie výrobkov na trh a o zrušení rozhodnutia 93/465/EHS, ktoré ustanovuje moduly postupov posudzovania zhody, ktoré zahŕňajú postupy od najmenej prísneho až po najprísnejší postup, úmerne úrovni možného rizika a úrovni požadovanej bezpečnosti. Cieľom je zabezpečiť súlad postupov posudzovania zhody medzi sektormi určených výrobkov, ako aj medzi jednotlivými určenými výrobkami, aby sa zabezpečila jednotná úroveň posúdenia zhody a tým aj bezpečnosť určených výrobkov.
K § 13
Ustanovuje požiadavky na obsah a rozsah EÚ vyhlásenia o zhode podľa tohto nariadenia vlády pre váhy a právne účinky ich vydania. Na EÚ vyhlásenie o zhode sa vzťahuje príloha IV smernice 2014/31/EÚ. Cieľom tohto ustanovenia je zabezpečiť účinný prístup k informáciám na účely dohľadu nad trhom. 
K § 14 
Ustanovuje požiadavky na označenie CE a doplnkové metrologické označenie a ich umiestňovanie na váhe. Všeobecné zásady pre označenie CE sú uvedené v nariadení (ES) č. 765/2008. Za označením CE a doplnkovým metrologickým označením nasleduje identifikačné číslo notifikovanej osoby podľa podmienok uvedených v tomto ustanovení. Označením CE a doplnkovým metrologickým označením sa preukazuje zhoda váhy a je viditeľným výsledkom celého procesu posudzovania zhody. 
K § 15
Ustanovuje sa ako musí byť umiestnená „Značka obmedzeného používania“. Značka obmedzeného používania pozostáva z veľkého písmena „M“ vytlačeného čiernou farbou na červenom podklade v tvare štvorca s rozmermi najmenej 25 mm × 25 mm s dvoma pretínajúcimi sa diagonálami v tvare kríža. Táto značka musí byť na zariadení umiestnená tak, aby bola zreteľne viditeľná a neodstrániteľná. Značka obmedzeného používania sa umiestňuje na zariadenia, ktoré sú súčasťou váh a ktoré sa nepoužívajú ani nie sú určené na používanie alebo sú takéto váhy k týmto zariadeniam pripojené, výrobcovia umiestnia na každé z týchto zariadení značku obmedzeného používania.
K § 16
Ustanovuje podmienky oprávnenia orgánov posudzovania zhody na posudzovanie zhody váh. Ukladá povinnosť orgánom posudzovania zhody spĺňať tzv. minimálne požiadavky na notifikované osoby. Upravuje predpoklad splnenia minimálnych požiadaviek, ak orgán posudzovania zhody spĺňa požiadavky ustanovené v príslušných harmonizovaných technických normách pre notifikované osoby. Keďže postupy posudzovania zhody vyžadujú zapojenie orgánov posudzovania zhody, týmto ustanovením sa zabezpečuje jednotná úroveň orgánov posudzovania zhody v Európskej únii za dodržania podmienok spravodlivej hospodárskej súťaže.
K § 17
Ustanovuje notifikáciu autorizovaných osôb Európskej komisii a ostatným členským štátom Európskej únie a zmluvným štátom Dohody o Európskom hospodárskom priestore, ktoré sa vykonávajú v súlade so zákonom č. 264/1999 Z. z.
K § 18 
Ustanovuje práva a povinnosti notifikovanej osoby v súlade so znením smernice 2014/31/EÚ. Notifikovaná osoba má najmä právo nevydať certifikát podľa tohto nariadenia vlády ak zistí, že výrobca nespĺňa základné požiadavky ustanovené v prílohe I smernice 2014/31/EÚ alebo neuplatňuje zodpovedajúce harmonizované technické normy alebo iné technické špecifikácie, čím sa posilňuje nestrannosť postavenia notifikovaných osôb. Notifikovaná osoba má najmä právo zasiahnuť po vydaní certifikátu podľa tohto nariadenia vlády, konkrétne pozastaviť platnosť alebo zrušiť certifikát alebo certifikáty, ak zistí, že váha už ďalej nespĺňa požiadavky tohto nariadenia vlády. O týchto skutočnostiach notifikovaná osoba informuje úrad. Týmto ustanovením sa upravuje aj oznamovacia povinnosť voči úradu, najmä ohľadom svojich subdodávateľov, okolností, ktoré majú vplyv na rozsah alebo podmienky notifikácie alebo činností posudzovania zhody vykonaných v rozsahu jej notifikácie. Cieľom tejto oznamovacej povinnosti je uľahčenie kontroly činnosti notifikovaných osôb zo strany úradu. Notifikovaná osoba upraví vnútorným predpisom postup na prijímanie, prešetrovanie a rozhodovanie o odvolaniach proti svojim rozhodnutiam v súlade s príslušnými ustanoveniami harmonizovanej slovenskej technickej normy, napríklad STN EN ISO/IEC 17020, STN EN ISO/IEC 17021, STN EN ISO/IEC 17024, STN EN ISO/IEC 17025 alebo STN EN ISO/IEC 17065. 
K § 19
Deklaratórne ustanovuje orgán dohľadu nad trhom určených výrobkov podľa tohto nariadenia vlády. Originárna kompetencia orgánu dohľadu vyplýva zo zákona, ktorým je tento orgán štátnej správy zriadený, konkrétne zo zákona č. 142/2000 Z. z. o metrológii. Zákon č. 264/1999 Z. z. ustanovuje oprávnenia orgánom dohľadu v súlade so znením smernice 2014/31/EÚ. 
Dohľad nad dodržiavaním povinností výrobcu, splnomocneného zástupcu, dovozcu a distribútora ustanovených týmto nariadením vlády pri sprístupňovaní váh uvedených v § 1 ods. 2 tohto nariadenia vlády na trhu vykonáva Slovenský metrologický inšpektorát. 
K § 20
Ustanovuje uloženie sankcie za porušenie povinností podľa tohto nariadenia vlády, pričom oprávnenie na uloženie sankcie vyplýva zo zákona č. 264/1999 Z. z.
K § 21
Ustanovuje prechodné obdobie sprístupňovania váh na trhu podľa doterajších predpisov, aby sa zabezpečila kontinuita sprístupňovania váh na trhu.
K § 22
Ide o tzv. transpozičný odkaz.
K § 23
Zrušuje doposiaľ platné a účinné nariadenie vlády Slovenskej republiky č. 399/1999 Z. z., ktorým sa ustanovujú podrobnosti o technických požiadavkách na váhy s neautomatickou činnosťou v znení nariadenia vlády Slovenskej republiky č. 150/2002 Z. z.
K § 24
Navrhuje sa účinnosť nariadenia vlády od 20. apríla 2016 v súlade so znením smernice 
2014/31/EÚ.
 
K prílohe
Ustanovuje Zoznam preberaných a vykonávaných právne záväzných aktov Európskej únie, v ktorom sa uvádza nariadenie (ES) č. 765/2008 a smernica 2014/31/EÚ.
Nariadenie (ES) č. 765/2008 stanovilo horizontálny právny rámec pre všetky určené výrobky, pričom až po prepracovaní príslušných smerníc Nového prístupu, ktorou je aj smernica 2014/31/EÚ, bolo možné zabezpečiť úplnú implementáciu tohto nariadenia v danej oblasti. Návrhom nariadenia vlády SR sa určuje v § 19 orgán dohľadu, ktorý plní povinnosti aj podľa nariadenia (ES) č. 765/2008 pre danú skupinu výrobkov.